Castéllo de Cardamìlla

O castéllo de Cardamìlla (in grêgo modèrno: Κάστρο Καρδαμύλων, Kástro Kardamýlou), dîto castéllo da vêgia scignôa (Κάστρο Γριάς, Kástro Griás) ascì, o l'é 'n castéllo de Scîo, tiòu sciù da-i zenéixi da Maónn-a p'avardâ o pàize de Cardamìlla.

 Stöia 
O castéllo o l'é stæto tiòu sciù da-a Maónn-a p'avardâ o pàize de Cardamìlla, o vilàggio ciù inportànte da pàrte de nòrd-èst l'îzoa. A ògni mòddo, l'é probàbile che quésto scîto o foîse za praticòu inte l'antighitæ, cómme testimoniòu da 'na miâgia de l'etæ elenìstica ch'a l'é stæta descrovîa inta zöna.

Into 1912, co-a canpàgna grêga cóntra i tùrchi pi-â conquìsta de l'îzoa, a popolaçión da región a s'êa inrocâ pròpio tra o Mónte Grîa, sàiva a dî o brìcco dónde gh'é o castéllo, e o valón ciù a sùd, dîto valàdda de Colalâ. Pe sta raxón chi, inta región se pêuan ancón védde i rèsti de miâge e de fortificaçioìn tiæ sciù da-i ribèlli inte quéllo perîodo.

O nomiâgio co-o quæ o l'é ciù conosciûo o castéllo, sàiva a dî Gria, "vêgia scignôa", o vegniéiva pi-â tradiçión do pòsto da 'na vêgia abitànte de Cardamìlla che, pe scapâ da 'n atàcco di pirâti, a s'êa aranpinâ scìnn-a-a pónta da ròcca.

 Descriçión 
O castéllo de Cardamìlla o se trêuva inta pàrte de nòrd-èst de l'îzoa de Scîo, apénn-a a sùd do pàize co-o mæximo nómme e in çìmma a-o coscì dîto Mónte Grîa (âto 449 m). A strutûa a l'é in sce unn-a de estremitæ do ciàn in sciâ vètta do Mónte Grîa e, pe sta raxón chi, pe tréi sciànchi a s'avànsa in sce 'n gràn derûo. L'ùrtimo sciànco o l'é stæto pe cóntra fortificòu co-a miâgia do castéllo, ch'a lîga e dôe tôre ch'o fórman. A tôre de levànte a gh'à 'n profî a semiçèrcio, co-a drîta miâgia de drénto ch'a l'é formâ da-a continoaçión de quélla prinçipâ, méntre quélla de ponénte a gh'à 'na fórma riónda.

Segóndo a tradiçión do pòsto, da-a tôre de ponénte gh'êa 'n tùnel ch'o chinâva scìnn-a-o pósso de Colalâ (Κουλαλά, Kulalà), scitoòu quàrche çentanâ de mêtri ciù a sùd e ancón vixìbile a-a giornâ d'ancheu, ch'o doviéiva servî cómme segûa vivàgna d'ægoa pi-â guarnixón do castéllo. A-a fortéssa se ghe peu ancón montâ pasàndo pe l'antîga muatêa, ch'a l'é stæta mìssa a nêuvo cómme sentê panoràmico.

 Nòtte 

 Âtri progètti 

 Conligaménti estèrni 



Categorîa:Scîo
Categorîa:Architetûe da Grêcia